## Odluka o koncesiji pomorskog dobra kompleksa Runjica

### NN 77/1998 (2.6.1998.), Odluka o koncesiji pomorskog dobra kompleksa Runjica

# VLADA REPUBLIKE HRVATSKE

Na temelju članka 62. stavka 2. Pomorskog zakonika (Narodne
novine, br. 17/94, 74/94 i 43/96), Vlada Republike Hrvatske
je na sjednici održanoj 28. svibnja 1998. godine, donijela

## ODLUKU

### O KONCESIJI POMORSKOG DOBRA KOMPLEKSA RUNJICA

I.

Na temelju javnog raspisa za prikupljanje ponuda, objavljenog
u Narodnim novinama, broj 29/98, Vlada Republike Hrvatske (u daljnjem
tekstu: Davatelj koncesije), na temelju mišljenja Stručnog
tijela za ocjenu koncesija osnovanog Rješenjem ministra pomorstva,
prometa i veza i ministra prostornog uređenja, graditeljstva
i zaštite okoliša, Klasa: 011-01/94-06/21, sukladno
članku 63. stavku 3. Pomorskog zakonika, prihvaća
ponudu Morus Alba d.o.o. Mali Lošinj (u daljnjem
tekstu: Ovlaštenik), te daje Ovlašteniku ovlaštenje
za gospodarsko korištenje pomorskog dobra.

Pomorsko dobro koje je predmet ove Odluke u svrhu izgradnje i
gospodarskog korištenja kompleksa Runjica određeno je
Odlukom o određivanju granice pomorskog dobra (Narodne novine,
broj 10/98).

II.

Jedinstvena koncesija se daje u svrhu izgradnje i gospodarskog
korištenja luke graničnog prijelaza (lučka
kapetanija, policija i carina) benzinske postaje, rekonstrukcije
interne ceste s priključkom na cestu D-100, rekonstrukcije
i proširenja privezišta sa pratećim sadržajima
- kompleks Runjica.

Ovlaštenik se obvezuje da na pomorskom dobru koje dobiva
na korištenje:

- izgradi objekte luke graničnog prijelaza u ukupnoj površini
od 600 metara kvadratnih te ih preda na korištenje tijelima
državne uprave - Ministarstva unutarnjih poslova, Ministarstva
financija i Ministarstva pomorstva, prometa i veza, pod uvjetima
koji će se urediti ugovorom o koncesiji;

- izgradi benzinsku postaju u ukupnoj površini od 1716 m²;

- izgradi, proširi i rekonstruira privezište sa pratećim
sadržajem u ukupnoj površini od 5 720 m²;

- rekonstruira priključak interne ceste na cestu D-100.

Ovlaštenik se obvezuje da izgradi cjelokupni kompleks prema
Provedbenom urbanističkom planu Škverić,
Privlaka, Runjica Mali Lošinj (Službene novine,
broj 1/92), dostavljenoj Stručnoj podlozi za ishođenje
lokacijske dozvole, lokacijskoj i građevinskoj dozvoli.

Svi radovi izgradnje, a naročito priroda, oblik, kvaliteta
i opseg radova moraju biti u skladu s lokacijskom dozvolom i građevinskom
dozvolom.

Ovlaštenik je dužan po ishođenju lokacijske dozvole,
a prije sklapanja Ugovora iz točke VI. ove Odluke, izvršiti
razgraničenje područja pomorskog dobra koje ovom
Odlukom dobiva na korištenje prema cjelinama navedenim u
stavku 2. ove točke Odluke.

III.

Ovlaštenik je dužan izvoditi sve radove i gospodarski
koristiti dodijeljeno pomorsko dobro u skladu sa hrvatskim zakonima
i podzakonskim aktima iz područja zaštite okoliša,
te lokacijskom, građevinskom i uporabnom dozvolom i to na
način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno
u točki I. ove Odluke Ovlašteniku na vremensko razdoblje
od 30 godina, računajući od dana sklapanja Ugovora
o koncesiji pomorskog dobra.

Ugovor će se sklopiti po ishođenju lokacijske dozvole,
koja postaje njegov sastavni dio.

V.

Za korištenje pomorskog dobra navedenog u točki II.
ove Odluke Ovlaštenik se obvezuje da će uredno plaćati
davatelju koncesije godišnju naknadu.

Godišnja naknada koju Ovlaštenik plaća za korištenje
pomorskog dobra sastoji se iz dva dijela:

a) stalni dio u iznosu od 0,70 kuna po m² zauzete
površine godišnje;

b) promjenjivi dio naknade u iznosu od 2% od ukupnog godišnjeg
prihoda koncesionara umanjenog za nabavnu vrijednost naftnih derivata.

Navedena naknada plaća se na sljedeći način:

- stalni dio naknade plaća se od trenutka donošenja
ove Odluke, i to uvijek za tekuću godinu unaprijed do 1.
ožujka u godini, a za godinu u kojoj je dana koncesija i
za godinu u kojoj koncesija ističe, razmjerno preostalim
mjesecima korištenja i to 45 dana od donošenja Odluke;

- promjenjivi dio naknade plaća se od trenutka stavljanja
kompleksa Runjica ili jednog njegovog dijela u funkciju i to:

do 30. rujna u tekućoj godini prema prihodima u prvom polugodištu;
do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva,
prometa i veza da sklopi Ugovor o koncesiji pomorskog dobra iz
točke I. ove Odluke, kojim će se detaljno urediti
ovlaštenja Davatelja koncesije, te prava i obveze Ovlaštenika,
posebice u odnosu na zaštitu okoliša, način,
rokove i kontrolu izvođenja radova, održavanje i osiguranje.

VII.

Ako Ovlaštenik u roku od godine dana od dana donošenja
ove Odluke ne ishodi lokacijsku dozvolu i potpiše Ugovor
o koncesiji pomorskog dobra, te započne s izvođenjem
radova, gubi sva prava određena ovom Odlukom.

VIII.

Ova Odluka stupa na snagu danom donošenja i objavit će
se u Narodnim novinama.

Klasa: 934-01/98-02/02
Urbroj: 5030116-98-1
Zagreb, 28. svibnja 1998.

Potpredsjednik
**mr. Borislav Škegro,** v. r.

Odluka, NN 77/1998-1038